
הצעת חוק הדיור הציבורי (זכויות רכישה) (תיקון מס' 2), התש"ס-1999.


היו"ר אברהם פורז:

	רבותי, אנחנו נמשיך ונתקדם בחוק הדיור הציבורי. ודאי זכור לכם שבישיבה שלפני האחרונה היו כמה נושאים שלגביהם היו בקשות לרוויזיה. אנחנו לא נקיים את זה היום. אנחנו נתקדם ונאסוף את כל הנושאים השנויים במחלוקת ולקראת סיום החקיקה נעשה את ההצבעות על הרווזיות למיניהן. הגברת בנדלר, תזכירי לנו איפה אנחנו עומדים. 

אתי בנדלר:

	לפי הרשום אצלי, סיימנו את סעיף 2 להצעת החוק, כאשר נשארו שם הרבה דברים פתוחים בגלל בקשות לרוויזיה.

היו"ר אברהם פורז:

	האם הספקת לנסח את הסעיפים שמדברים על השימוש לרעה בזכות?

אתי בנדלר:

	אני העברתי בזמנו הצעה.

חנה פרנקל:

	אנחנו התבקשנו להציע שני תיקונים. לטעמי, כבר התקדמנו עד סעיף 3(ז).

היו"ר אברהם פורז:

	הגברת פרנקל, אני דיברתי בישיבה הקודמת על כך שאנחנו לא רוצים את פעולת ה"מאכרים". זאת אומרת, אנחנו לא רוצים שאדם באופן פיקטיבי יקנה זכות של מישהו וינצל את זה לרעה. דיברנו על שלושה דברים: א. כאשר רכישה של דייר ממומנת על ידי צד שלישי היא בטלה. ב. זאת פעולה בלתי חוקית שיש איתה עבירה. ג. הדייר מאבד את זכותו לקנות. אם תופסים שהדייר היה צד לקומבינה, המדינה יכולה לחזור על העיסקה והוא איבד את זכותו לפי החוק. הוא לא יכול אחר כך להגיד: בסדר, יש מקצה שיפורים. אלה שלושת הדברים. זה על מנת למנוע שעל שמו של דייר מישהו עושה קופה.

חנה פרנקל:

	אתה ביקשת מאיתנו לבדוק בחוק הגנת הדייר מה קורה כשהחברה היא דייר מוגן וכשהשוכר הוא דייר מוגן.

היו"ר אברהם פורז:

	יש לכם פתרון לזה?

חנה פרנקל:

	אנחנו מעודדים את העניין. אמרתי רק להבהרה, שכשהחברה המשכנת היא הדייר המוגן צריך להבטיח שכשהיא מוכרת את זה לשוכר הוא ייכנס לנעליה. 

היו"ר אברהם פורז:

	אי אפשר, כי אם הוא צד פרטי החוק לא יכול לעבור.

חנה פרנקל:

	התחלנו לבדוק את הנושא הזה וגם את הנושא הקודם. לגבי הנושא הקודם צריך להבטיח איזה שהן סנקציות אפקטיביות. יש כבר איזה שהם כללים בחוקים האחרים. אנחנו צריכים לחשוב על איזה שהן אנלוגיות מתאימות וסנקציה אפקטיבית.

היו"ר אברהם פורז:

	אם מסתבר – אחר כך נגדיר מה זה שימוש לרעה בזכות – שיש שימוש לרעה בזכות, רכישת הדירה בטלה. דבר שני שאנחנו אומרים הוא שזאת עבירה, ודבר שלישי שאנחנו אומרים זה שמי שעשה את זה איבד את זכותו. זאת אומרת, לא יוכל לבוא דייר שניסה בקומבינה למכור דירה כזאת, ואחר כך להגיד: טוב, בסדר, חזרתי בי, הכל מתחיל מהתחלה. 

שר התעשייה והמסחר רן כהן:

	כל ההנחה ניתנת לדייר כמענק מותנה ל-5 שנים. במהלך ה-5 השנים האלה הוא לא יכול למכור את הדירה, אלא אם כן הוא רכש דירה אחרת והוכיח בפועל שבבעלותו דירה אחרת. אתה אומר שאם הוא עשה איזה שהיא קומבינה שרימתה את השילטונות, החוזה שלו בטל.

חנה פרנקל:

	אנחנו מדברים על סנקציה של הפרה.

היו"ר אברהם פורז:

	ברגע שהדייר קנה בתום לב ובתום התקופה, הכל פתוח, הוא יכול למכור, הוא עושה מה שהוא רוצה. בתקופת האמברגו הזאת, הוא לא יכול לקנות באמצעות איש קש. לא יכול להיות מצב שהוא יגיד לדייר: תראה, אני עכשיו קונה, 5 שנים זה יהיה על שמך ובתום ה-5 שנים תעביר לי ותקבל 25%. אסור שיהיה מצב של קנייה על ידי אנשי קש. אני חושב שצריך להיות ברור שעל כל דירה כזאת שתמכר תהיה הערת אזהרה בטאבו, או במינהל שאומרת שזאת דירה שיש עליה אמברגו.

חנה פרנקל:

	או בחברה המשכנת.

היו"ר אברהם פורז:

	החוק צריך לומר את זה, על מנת שהטענה הזאת של טעיתי לא תעבוד. צריך לסגור את המקרים האלה. המדינה נותנת פה מתנה כספית לזכאים. אני לא רוצה שהם ינצלו את הזכות הזאת על ידי קומבינה.

אלי זזון:

	יש עוד דבר אחד שהחברות המשכנות עושות בו טעות, וזה שהן אומרות שבמידה והדייר נפטר בתוך ה-5 השנים של המענק המותנה, אז או שהילדים ישלמו את המענק המותנה, או שיבואו לגור בדירה. זה כאשר הילדים לא יכולים לבוא לגור בדירה.

היו"ר אברהם פורז:

	אני חושב שצריך להכריע בעניין הזה.

אלי זזון:

	זה עניין של ירושה.

היו"ר אברהם פורז:

	אם הדייר נפטר זה דבר אחר. אז אולי צריך למצוא תהליך שבו זה עובר לילדים בצורה יותר קלה. זה מקובל עלי. הרי מטרת החוק זה לאפשר העברה הלאה.

שר התעשייה והמסחר רן כהן:

	אדוני היושב-ראש, אני ממש נדהם מהדברים של אלי זזון, משום שבחיים לא העליתי על דעתי שמישהו מתכוון להפוך את המהלך המותנה לתרמית כלפי הדייר. הכוונה של מה שאמרנו לגבי ה-5 שנים לא היתה לדפוק את הדייר או את בניו, אלא להבטיח שאכן הדירה הזאת לא תמכר ואחר כך יהמרו בכסף הזה בקזינו, או שהדירה תמכר וישרפו את הכסף הזה בסמים. רצינו שאכן הדירה תהיה דירה בבעלותו. הכוונה לא היתה לבטל את בעלותו ל-5 שנים. הבעלות עוברת מיד. המענק המותנה בא להבטיח שלא תהיה פה איזו שהיא שהות. אם הדייר נפטר, יורשיו הם היורשים של הדירה.

היו"ר אברהם פורז:

	הגברת פרנקל, האם בעת פטירתו אתם חושבים שצריך לעשות את המענק המותנה, או שאז אתם מוותרים?

חנה פרנקל:
	
	בסעיף (ד) כתוב: "המענק המותנה יהפוך למענק כעבור חמש שנים ממועד חתימת החוזה לרכישת הדירה, ובלבד שבתקופה האמורה היתה הדירה בשימושו של הזכאי, או של יורשו אם נפטר הזכאי;.."

מוסי רז:

	כאן מתנים את השימוש בדירה. אתם דורשים מהיורש לעבור באופן מיידי לדירה.

היו"ר אברהם פורז:

	האם אתם אומרים שהוא צריך לעבור לדירה?

חנה פרנקל:

	זאת הכוונה.

מוסי רז:

	יש שימושים אחרים שקבע השר.

היו"ר אברהם פורז:

	אנחנו כרגע צמודים למה שהצעתם.




חנה פרנקל:

	אנחנו לא נגענו בעניין הזה. מבחינתינו, המנדט שלנו להשתלב בחוק הוא מוגבל. לגבי הדרישה שלך להבטיח את המהלך המותנה, התחלנו לחשוב על זה. לגבי הנקודה של עיסקה בטלה, צריך לעשות את זה כלפי צד ג', או להגיד את זה באיזו שהיא אמירה ברורה.

היו"ר אברהם פורז:

	מצידי, שתהיה עילת תביעה לפיצויים של צד ג', מה איכפת לי.

חנה פרנקל:

	על סנקציה פלילית צריך לחשוב.

היו"ר אברהם פורז:

	למה? אני חושב שמדובר על מירמה. ששניים עושים הסכם שמטרתו לקבל זכות שלא מגיעה, זה לדעתי מירמה. 

חנה פרנקל:

	יש לזה משמעות כשאתה אומר מירמה, כי אז אתה מפעיל את מנגנוני האכיפה.

היו"ר אברהם פורז:

	בעיני זו מירמה.

חנה פרנקל:

	לפעמים גם סנקציות אזרחיות מספיקות.

היו"ר אברהם פורז:

	אני בעד סנקציה פלילית. גם אם אתם לא רוצים אותה, תעזרו לי בניסוח. אני אציע את זה. אני חושב שחברי הכנסת תמכו בזה. אני לא מדבר על הדייר. אני מציע סנקציה פלילית על ה"מאכר". אם דירה שווה X וקונים אותה בחצי X, המדינה רוצה לתת הטבה למי שזכאי. אם מישהו אחר רוצה להשתלט על הזכות הזאת באופן לא חוקי, אז הוא עובר עבירה של מירמה. זה לא צריך להגמר רק בסנקציה אזרחית.

חנה פרנקל:

	אנחנו נלבן את ההצעה יחד עם משרד המשפטים.

שר התעשייה והמסחר רן כהן:

	מה שצריך להיות במקרה והדייר נפטר בתוך התקופה של 5 השנים של המענק המותנה זה שהיורש או היורשים צריכים לקחת אחריות על החובות שההורה הנפטר היה חייב בהם. לא היתה שום כוונה בעולם לעקור את הילדים ממקום עבודתם באשקלון כדי שיעברו למקום הזה של ההורים. זה נקרא לחמוס את זכויות הילדים. זה לא נקרא שהילדים נכנסים לנעלי הוריהם.

היו"ר אברהם פורז:

	אדוני השר, העמדה שלך מקובלת עלי. ברגע של פטירה אנחנו לא נקבע שהם יבואו לגור בדירה.

שר התעשייה והמסחר רן כהן:

	הזכויות הן מהעבר.

אתי בנדלר:

	אני רוצה להסביר איך אפשר להסדיר את הנושא כדי להגיע לכוונה המשותפת של שניכם.  מאפשרים במקרה שלנו ליורש למכור את הדירה, בתנאי שהוא ישתמש בכספים האלה לרכישת דירה אחרת למגורים. 

היו"ר אברהם פורז:

	נניח שיש מספר יורשים.

אתי בנדלר:

	יש סעיף אחר שמתייחס לזה. פיסקה 4 אומרת : "שימושים אחרים שקבע השר". אם השר סבור שאין בפיסקאות האלה מענה למקרה הזה של יורש, אז ניתן להתייחס לנושא הזה בתקנות. מה שאני מנסה לומר זה שזה לא מחייב תיקון חוק.

היו"ר אברהם פורז:

	אני חושב שמשעה שהחליטו שאדם יקבל את הזכות בדירה במקרה של פטירה, צריך לומר שמיורשיו זה לא מותנה. זה צריך להיות ככה, כי בדרך כלל זה יותר מיורש אחד ואז מי יעבור לדירה. הדבר הכי סביר זה שהם ימכרו אותה ויחלקו ביניהם את הכסף ונגמר העניין.

אתי בנדלר:

	זה לא מה שנקבע בחוק. אני זוכרת שהיתה לנו התלבטות. 

היו"ר אברהם פורז:

	ברגע שהם נפטרו נגמר העניין. יכול להיות שהבן הוא מיליונר. אין לנו שום מידע. יש לא מעט ילדים שהוריהם גרים בדיור הציבורי והם הסתדרו בחיים. אם אנחנו מדברים על האוכלוסייה הזאת, אז בדרך כלל זה יותר מילד אחד. לפי דעתי אנחנו מכניסים לתוך המשפחה סיכסוך. ברגע שההורים נפטרו, לא נתבע מהם כלום.

חנה פרנקל:

	אתה מעמיד אותם בצורה שמפלה אותם לטובה לעומת זכאי אחר שצריך לשמור את ה-5 שנים.

היו"ר אברהם פורז:

	מטרת ה-5 שנים זה למנוע את הפיקציות האלה. אם האדם נפטר אי אפשר לומר שזה היה מתוכנן. יש גבול לקומבינה שבן אדם עושה.

רותלי פלאי:

	אני חושבת שהדיון צריך להתמקד בתיקון מס' 2, ולא לפתוח את החוק שכבר החקיקה שלו הושלמה.


שר התעשייה והמסחר רן כהן:

	רותלי, את השלב הזה כבר עברנו. היושב-ראש החליט שהוא רוצה להביא חוק קומפלט, סגור מכל החורים.

היו"ר אברהם פורז:
	
	ממילא הממשלה מוכרת כרגע את הדירות..

דוד קשאני:

	אף דירה לא נמכרה. הכוונה היא לחוקק את החוק מה שיותר מהר, כך שמשרד השיכון לא יוכל לסנדל לנו את הקנה ביתך.

היו"ר אברהם פורז:

	טוב, בואו נתקדם. ברוב המקרים מדובר על שתי פטירות, כי לא מספיק שאחד נפטר. 

אתי בנדלר:

	לא חייב להיות. יתכן שאין לו או לה בן זוג שקונה את הדירה.

היו"ר אברהם פורז:

	בעיני, משעה שנפטר בעל הזכות נגמר הסיפור.

אתי בנדלר:

	אתה מציע לתקן את החוק, או שהדבר יוסדר בתקנות?

היו"ר אברהם פורז:

	אני מציע לתקן את החוק. 

אתי בנדלר:

	לא דורשים מיורש לגור בדירה, אתה אומר, והיורשים רשאים למכור את הדירה.

היו"ר אברהם פורז:

	נכון.

אתי בנדלר:

	אני מציעה לא לסייג את זה רק ליורשים הילדים אלא גם לבן הזוג.

היו"ר אברהם פורז:

	בן זוג לא יכול למכור. מדובר רק על הילדים.





אתי בנדלר:

	אני יכולה להעלות על דעתי סיטואציה שזוג מבוגר מאוד רוכש את הדירה, כאשר אחד מבני הזוג במהלך 5 השנים האלה נפטר ובן הזוג הנשאר לא רוצה לגור לבד והוא עובר לגור אצל אחד מילדיו.

היו"ר אברהם פורז:

	זה צריך לבוא בתקנות, לא בחוק.

חנה פרנקל:
	
	כל הרעיון הזה של יורשיו הוא לא כל כך קל. 

שר התעשייה והמסחר רן כהן:

	אתי, אני התעקשתי על ה-5 שנים, כי אני לא רוצה שהדירה הזאת תהיה לספסרות. אני רוצה שהיא תהיה לו לשארית ימי חייו. אני חושב שההסדר צריך לשרת אותם עד סוף ימי חיי שניהם. אם לא היו ה- 5 שנים, יכול היה האדם למכור את הדירה, לגור אצל ילדיו, וכעבור 4 שנים או שנתיים לבוא עוד פעם למשרד השיכון ולהגיד שאין לו דירה, ואז המדינה גם מכרה את הדירה, גם נתנה את הכל וגם הפסידה הכל. אני רוצה שהדירה תהיה נכס להורים האלה עד סוף ימי חייהם.

אתי בנדלר:

	זאת אומרת אנחנו מדברים על יורש, למעט בן זוג. 

היו"ר אברהם פורז:

	הגענו ל3(ז).

חנה פרנקל:

	על 3(ז) היה דיון ארוך בפעם האחרונה. יש שתי סיטואציות שבהן יכולים להיות דמי מפתח – או שהדייר עצמו הוא דייר מוגן, או שהחברה המשכנת דייר מוגן. אז אמרנו שלגבי מצב שהדייר הוא דייר מוגן יש לנו את הוראת סעיף (ז) שמסדירה את הנושא של דמי מפתח: "השר רשאי לקבוע כללים בדבר חישוב הפחתה מהמחיר הבסיסי בשל דמי מפתח ששילם הזכאי.." 

היו"ר אברהם פורז:

	יש מקרים שהדייר המוגן..

חנה פרנקל:

	ניסינו לבדוק, יכול להיות.

היו"ר אברהם פורז:

	לדעתי זה בעיקר מקרים של רשות הפיתוח.

חנה פרנקל:

	יכול להיות.

היו"ר אברהם פורז:

	לדעתי על הדירות שנבנו על ידי המדינה, זאת אומרת השיכונים הציבוריים, לא חל חוק הגנת הדייר. הסיטואציה של דייר מוגן היא בעיקר בנכסי רשות הפיתוח.

שר התעשייה והמסחר רן כהן:

	אתה צודק, אבל למרות הכל מצאנו בכמה מקומות שיש דירות בדמי מפתח. גורלם של האנשים שגרים שם מאוד דומה לגורל של האחרים, ולכן שמו את הסעיף הזה.

היו"ר אברהם פורז:

	לדעתי חלק מהם יהיו זכאים לקבל כסף בחזרה וגם את הבעלות, כי יכול להיות שאם מחשבים את דמי המפתח בערכים ראלייים עולים על החלק שהם היו צריכים לשלם.

שר התעשייה והמסחר רן כהן:

	הסייפה של הסעיף הזה מדברת על מצב שבו עשה הדייר שיפוצים בדירה שלו במהלך חייו שם. הסמכנו כאן את השר לקבוע כללים בדבר הפחתה של אותם קטעים שבהם הדייר שיפץ לא בדירה של דמי מפתח אלא בכלל.

היו"ר אברהם פורז:

	ההגיון אומר שצריך היה לעשות שמאות של הדירה בלי השיפוצים.

חנה פרנקל:

	זה בדיוק מה שכתוב היום.

היו"ר אברהם פורז:

	אתם צריכים להעריך את ערך הדירה כאילו היא לא היתה משופצת.

חנה פרנקל:

	אתה צודק שככלל רוב הנכסים של הגנת הדייר הם של רשות הפיתוח. היה פה בזמנו נציג של מקרקעי ישראל, שדיבר על כך שהם לא מיועדים להשכרה ציבורית.

היו"ר אברהם פורז:

	צריך להבהיר את זה בצורה מאוד מדוקדקת בחוק. כל עוד מוכרים בהחלטת ממשלה, הממשלה יכולה לבוא למישהו ולהגיד: שמע, לא מוכרים. ברגע שיש חוק, זה צריך להיות מאוד ברור. בהגדרות של דירה ציבורית צריך להיות סעיף מאוד ברור מה כן ומה לא. 

שר התעשייה והמסחר רן כהן:

	"דירה ציבורית" - דירה שהיא בבעלות, בחכירה לדורות או בניהולה של חברה לדיור ציבורי והמשמשת להשכרה ציבורית, או שהחברה לדיור ציבורי ייעדה אותה להשכרה ציבורית.."

היו"ר אברהם פורז:

	אנחנו לא יודעים מה זה השכרה ציבורית. אתם חייבים להגדיר את זה במדוייק.

שר התעשייה והמסחר רן כהן:

	יש הגדרה גם מה היא השכרה ציבורית: "השכרה של דירה שמשרד הבינוי והשיכון או המשרד לקליטת העליה ייעד אותה לדיור ציבורי".

היו"ר אברהם פורז:

	הוא יכול להגיד: עובדה שהשכירו את זה לי ואני חלק מהציבור. המילה דיור ציבורי היא לא הגדרה משפטית מדוייקת. מאחר שאני מניח שהפרשנות תהיה רחבה, תכתבו את אותם מקרים שאתם לא רוצים שיהיו בפנים.

שר התעשייה והמסחר רן כהן:

	אולי נבקש ממשרד השיכון שיביא את הרשימה  של מה שהוא התכוון.

יוכי יהל:

	הנושא של שיפוצים מתייחס לאותו סעיף בחוק שאומר שכל תשלום שהוא לא שכר דירה נחשב לדמי מפתח. הסכומים האלה מתווספים לסכומי דמי המפתח שהם שילמו, וזה פטור בחוק בכך שהם מוצמדים במדד תשומות הבנייה. יש בהחלט מקום שהסעיף הזה יישאר.

היו"ר אברהם פורז:

	איש לא מתווכח על זה. אני מציע שתהיה הגדרה מאוד מדוייקת, שתוציא בדיוק את מה שאתם רוצים שלא יהיה בפנים.

חנה פרנקל:

	יכול להיות שבמקום לחדד את ההגדרות, תהיה הוראה בתקנות ליידע כל דייר אם הדירה שלו היא נשוא השכרה ציבורית.

היו"ר אברהם פורז:

	תראו, הרי אתם לא רוצים שיהיו אין סוף משפטים שבהם אתם תטענו שזאת לא דירה ציבורית ומישהו אחר יטען שזה כן דירה ציבורית. למה לכם להשאר בערפל? תגדירו בצורה הכי מדוייקת מה אתם כן מכניסים ומה אתם לא מכניסים.

חנה פרנקל:

	עוד נקודה שנשארה היא שהבעלים הוא דייר מוגן.

היו"ר אברהם פורז:

	אבל אז יש לכם גם בעיה נוספת: האם החוק הזה רשאי לפגוע באפשרות של האיש הזה להפוך לדייר למורת רוחו של בעל הבית.

חנה פרנקל:

	זה בדיוק מה שהתחלנו לבדוק. פתחנו את חוק הגנת הדייר וראינו שזה לא פשוט. יש שם בדיוק את הסיטואציה הזאת שדייר משנה נכנס בנעליו של הדייר ובא במקומו בכפוף לתנאים מסויימים. 




היו"ר אברהם פורז:

	יש מקרים שבעל הבית הוא פרטי, הדייר הוא "חלמיש", ו"לחלמיש" מותר להשכיר בהשכרת משנה.

שר המסחר והתעשייה רן כהן:

	מה אומר החוק לגבי העברה במצב כזה? הדייר המקורי חייב להסכים להעברה מדייר לדייר?

חנה פרנקל:

	כן.

היו"ר אברהם פורז:

	כן, אבל הוא לא חייב להסכים לזה שהראשי מתחלף וזה עובר לדייר משנה.

חנה פרנקל:

	העניין הוא מאוד מסובך, כי כתוב שם שרק במקרה של הפטירה זה עובר אוטומטית לדייר משנה. אם רוצים להכניס אותם, חייבים לחשוב על תיקון של חוק הגנת הדייר. 

היו"ר אברהם פורז:

	אני לא יכול בחוק לקבוע שאדם שהשכיר לחברה חובתו להסכים שיתחלף לו הדייר במישהו אחר, אלא בהסכמה. אם "חלמיש" מנהלת משא ומתן עם בעל הבית, ואומרת לו: קח פיצוי ותעביר את הנכס לדייר, זה אפשרי, אחרת זה בלתי אפשרי כי זאת פגיעה בזכות הקניין.

אלי שחר:

	כדיירים מוגנים של חברת "עמידר" יש פתרון.

שר התעשייה והמסחר רן כהן:

	מה שהגברת פרנקל הציגה אלה שתי אפשרויות: אפשרות אחת שהדייר הוא דייר מוגן אצל החברה. את זה פתרנו ועברנו הלאה. עכשיו היא הציגה את הסוגייה השנייה, כאשר החברה שאצלה הדייר והיא עצמה דייר מוגן אצל מישהו אחר.

אלי שחר:

	גם פה נפתרה הבעיה.

שר התעשייה והמסחר רן כהן:

	לא. לזה הם מחפשים עכשיו פתרון.

היו"ר אברהם פורז:

	אני לא רואה אפשרות חוקית לבוא לבעל בית ולהגיד לו: בעל כורחך מתחלף לך הדייר. אני לא חושב שאפשר לאכוף את זה על מישהו. אגב, מדובר על מקרים זניחים. תנסו לראות בכמה דירות כאלה מדובר.

יעקב קארו:

	בישיבות הקודמות החברות התבקשו להביא נתונים למשרד השיכון לגבי הדיירים המוגנים שהן החברות עצמן. במקרה של החלפת דייר אנחנו מחוייבים לשלם לבעל הבית 40%. 

היו"ר אברהם פורז:

	חילופי דיירים אצלכם זה כאילו היה דייר ראשי?

יעקב קארו:

	לדעתי אין הרבה דירות כאלה. אפשר לתת להם דירה חלופית, ובזה נפתרה הבעיה. אפשר לקבל כסף מהבעלים עבור הזכויות.

שר התעשייה והמסחר רן כהן:

	פיאלקוב, אולי תמצאו פתרון לעניין הזה.

חיים פיאלקוב:

	מדובר על כמה עשרות ב"פרזות" וב"שקמונה". מדובר בהיקף קטן ביותר. כרגע, מבחינת הנוהל שגיבשנו, אנחנו מאפשרים להגיע להסדר בהסכמה בלבד. זאת המתכונת כרגע.

היו"ר אברהם פורז:

	אני לא רואה פתרון, זולת בהסכמה.

חנה פרנקל:

	4(א) "נפטר זכאי או עבר להתגורר במוסד סיעודי, רשאי הדייר הממשיך לרכוש את הדירה הציבורית במחיר ובתנאים האמורים בסעיף 3.."

היו"ר אברהם פורז:

	למה במוסד סיעודי דווקא?

חנה פרנקל:

	כי זאת איזו שהיא הוכחה שהוא יצא מהדירה בגלל שיש לו מגבלה.

אתי בנדלר:

	הדיון הקודם היה בקשר לדייר שרכש דירה ונפטר בתקופת המענק המותנה של 5 השנים. כאן הוא עדיין לא רכש. מה קורה כאשר יש דייר זכאי שנפטר? האם יש למישהו אחר זכות לרכוש את הדירה הזאת?

היו"ר אברהם פורז:

	אני לא יודע אם דווקא במוסד סיעודי. אולי זה צריך לעבור לאחד הילדים שלו. הגברת פרנקל, מטרתו של החוק הזה היא לאפשר לו להעביר את זה לילדים שלו, כי הוא ממילא חי עד סוף ימי חייו בדירה. אני נגד קומבינות, אבל אם זה לילדים אין לי בעיה. נניח שהוא לא רוצה לעבור למוסד סיעודי, הוא הולך לגור אצל אחד הילדים.



חיים פיאלקוב:

	אנחנו פירשנו את החוק כלשונו. אם הקשיש רוכש דירה, לדוגמה, בדיור מוגן לקשישים, שזה מקום שאינו סיעודי, הוא בעצם מוותר על הדירה.  אז אנחנו משתמשים בדירה לצורך נזקקים אחרים.

היו"ר אברהם פורז:

	למה? מה הצדק בזה? למה לרתק אחד לדירה הזאת?

חיים פיאלקוב:

	הוא לא מרותק. הוא נהנה מהדירה. הוא הדייר שלנו. 

היו"ר אברהם פורז:

	רבותי, תשכחו מזה. משעה שהחלטתם לאמץ את המודל..

חיים פיאלקוב:

	אם הוא בגיל 40 ועובר למקום אחר, גם כן נצטרך לאפשר לבן שלו לקנות?

היו"ר אברהם פורז:

	כן.

חיים פיאלקוב:

	זה לא מה שכתוב.

היו"ר אברהם פורז:

	המכשולים שאתה שם הם סתם. אתה רוצה לחייב אותו באופן פיקטיבי להיות עוד כמה שנים בדירה.  משעה שנתת לו את הדירה, המעבר בינו ובין בנו לא צריך להיות איכפת לנו.

חנה פרנקל:

	אנחנו לא קוראים פה הצעת חוק של הממשלה. הצעת החוק של הממשלה לקחה כמה נקודות מאוד מוגדרות בחוק והציעה את שנויין. עכשיו אתה מתייחס אלינו כאילו אנחנו הבאנו את החוק. יש פה בעיה.

היו"ר אברהם פורז:

	החוק הזה נולד פה בוועדה בלי שיתוף פעולה של המדינה. המדינה התנגדה לחוק הזה. 

שר התעשייה והמסחר רן כהן:

	הממשלה הביאה את זה למליאת הכנסת, והכנסת קיבלה את הצעת החוק של הממשלה.

היו"ר אברהם פורז:

	תראה, אני הולך פה לקראת הדיירים. אני יכול להשאיר את המכשולים האלה, אבל זה סתם.

חנה פרנקל:

	זה לא מכשול פיקטיבי. זה במהות החוק.

שר התעשייה והמסחר רן כהן:

	יש פה סעיף מאוד ברור ומאוד בהיר. זה עבר במליאת הכנסת. מה הבעיה?

היו"ר אברהם פורז:

	נפטר זה ברור, אבל למה אחד שהלך לגור אצל הבן שלו לא זכאי ורק אם הוא הלך למוסד סיעודי הוא כן זכאי.

שר התעשייה והמסחר רן כהן:

	אני מציע לקרוא את כל הסעיף עד הסוף, כדי לראות את כל התמונה.

חנה פרנקל:

	4(א) "נפטר זכאי או עבר להתגורר במוסד סיעודי, רשאי הדייר הממשיך לרכוש את הדירה הציבורית במחיר ובתנאים האמורים בסעיף 3, ובהתאם להוראות חוק זה, ולצורך זה יגיש בקשה; ואולם, לעניין מנין תקופת המגורים של הדייר הממשיך לצורך חישוב גובה המענק המותנה לפי סעיף 3(ב) תובא בחשבון רק תקופת המגורים בדירה הציבורית של הדייר הממשיך, מהמועד שבו מלאו לו 18 שנים כלהלן: (1) היה הדייר הממשיך בן זוגו של הזכאי, תובא בחשבון כל תקופת מגוריו בדירה הציבורית; (2) לא היה הדייר הממשיך בן זוגו של הזכאי, תובא בחשבון רק תקופת מגוריו בדירה הציבורית החל במועד שבו נפטר הזכאי או עבר להתגורר במוסד סיעודי". בסעיף 4 צריך להיות 4(א). לסעיף 4(א) לחוק העיקרי, במקום הסייפה המתחילה במילה "כלהלן" יבוא "אך אם היה הדייר הממשיך בן זוגו של הזכאי, תובא בחשבון כל תקופת מגוריו בדירה הציבורית". לנו כממשלה לא היה עניין לנגוע בסעיף הזה. כל מה שעשינו היה יוזמה של השר כהן, כי הסעיף הזה דן בסיטואציה שיש זכאות לדייר ממשיך. אין שום מניעה שהזכאי יעבור לגור עם הבן שלו. 

היו"ר אברהם פורז:

	מה זה מוסד סיעודי?

אתי בנדלר:

	ההגדרה של מוסד סיעודי מופיעה בחוק הביטוח הלאומי. 

היו"ר אברהם פורז:

	אוקיי, אנחנו מאשרים את התיקון הזה.

דוד קשאני:

	אני  נתקלתי בבעיה מסויימת, שאני רוצה להעלות אותה פה. ההורים נפטרו ובא הדייר הממשיך לרכוש את הבית. אז אומרים לו: אדוני, STOP, מיום שעשינו איתך חוזה אתה רוכש את הבית, לא מיום שמלאו לך 18 שנה. אני רוצה שיוסיפו במפורש בחוק: מיום שמלאו לו 18, וזאת בלי להתחשב בחוזה שהוא עשה עם החברה. אני אתן דוגמה. לפני 20 שנה ההורים נפטרו והדייר הממשיך בן 60, כאשר יש לו מעל 30 שנות ותק, והוא עשה רק לפני 8 חודשים או 10 חודשים חוזה. אומרים לו: אדוני, אתה לא זכאי, אתה עשית רק לפני 8 חודשים חוזה איתנו.


אתי בנדלר:

	לדעתי הם פועלים בניגוד לחוק. החוק נותן תשובה. אין בעיה עם החוק, יש בעיה עם הביצוע.

שר התעשייה והמסחר רן כהן:

	יש 3 מצבים. יש את המצב שמכרו את הדירות על פי המבצע הקודם, יש את ההוראות למכור את הדירות על פי החוק הזה, שהן שונות מהחוק הזה, ויש עכשיו את החוק הזה. עדיין לא מוכרים על פי החוק הזה. התיקון שהבאנו לכאן בא למחוק את סעיף (1) ו(2) בסעיף 4 ,זאת אומרת להוריד את העניין של המגבלה לגבי דייר ממשיך, ואז מה שנשאר זה המקור, שבו נאמר: "לעניין מניין תקופת המגורים של הדייר הממשיך צורך חישוב גובה המענק המותנה לפי סעיף 3(ב) תובא בחשבון רק תקופת המגורים בדירה הציבורית של הדייר הממשיך, מהמועד שבו מלאו לו 18 שנים". כוונת המשפט הזה היא חד משמעית: דייר ממשיך שיורש את הזכות לקניית הדירה, הוותק שלו נחשב מגיל 18. כוונת המשורר היא שהדייר הממשיך רוכש את הדירה עם וותק מגיל 18.

רותלי פלאי:

	כרגע המצב הוא שהחברות המשכנות מסרבות למכור לדיירים ממשיכים.

יעקב קארו:

	יש זכויות דייר ממשיך. פה כתוב שהוא נכנס לנעליו, לזכויותיו ולחובותיו. יכול להיות שתהיה פה בעיה לגבי הזכויות בזה שהם יכולים לתבוע את הזכויות גם 20 שנה אחורנית.

שר התעשייה והמסחר רן כהן:

	כתוב במפורש שזה מגיל 18. 

שר התעשייה והמסחר רן כהן:

	שיהיה ברור שהסעיף הזה הוא לא סעיף עתידי, הוא סעיף רטרואקטיבי. דייר ממשיך שגר בדירה של הוריו שנפטרו, הוא זה שזכאי לרכוש את הדירה. זה מה שכתוב פה. היום אלפי דיירים שראש הממשלה הבטיח להם, ששר האוצר הבטיח להם, שאני הבטחתי להם, מגיעים למשרדים של חברות הדיור הציבורי, כאשר מישהו החליט לעקור את הזכות הזאת מהם, והם נזרקים הביתה ככלבים. איש לא העלה על דעתו בשום שלב שהדבר הזה יהיה רק למי שימות אחרי החוק. לא היה ולא נברא. החוק הזה בא לומר שדיירים ממשיכים הם אותם דיירים שהוריהם גידלו אותם באותם הבתים. הם יורשים כמו בן קיבוץ. אף אחד לא שואל בן קיבוץ אם הוריו נפטרו, מתי נפטרו, האם זה היה לפני החוק, אחרי החוק, ברור לגמרי שהוא בן ממשיך. בעניין הזה לא יעשו אפליה.

חנה פרנקל:

	בסעיף 4 יש בעייתיות. הבעייתיות היא לא ממתי מונים את התקופה של דייר ממשיך, כי זה מגיל 18, ובאמת התיקון מבהיר ומקל. יש פה בעיה אחרת. לכאורה סעיף 4 מדבר על נפטר זכאי, כאשר הוא מעורר פה שאלה: האם אנחנו מדברים על מועד פטירה שהוא אחרי תחילת החוק. אנחנו לא יכולים לדבר על פטירה שאירעה לפני החוק, כי אין לנו זכאי. השר כהן ליווה את החוק והוא רצה להתייחס גם לפטירות לפני, אבל אין זכאי לפני החוק.

שר התעשייה והמסחר רן כהן:

	למה? האם אותו נפטר שגר בדירה הציבורית הזאת לפני 10 שנים וקיבל אותה בהיותו זכאי הוא לא היה במעמד זכאי?

חנה פרנקל:

	יש לך זכאי רק כשיש חוק.

היו"ר אברהם פורז:

	הזכאות נולדת עם החוק.

שר התעשייה והמסחר רן כהן:

	הזכאות הציבורית נולדה מימים ימימה.

היו"ר אברהם פורז:

	אלא אם נגדיר את זה אחרת.

חנה פרנקל:

	המישור השני היותר בעייתי הוא שאם אנחנו מדברים על דייר ממשיך ורוצים להתייחס גם לפטירות לפני החוק יש לנו בעצם שתי קבוצות חופפות. כל מי שיהיה דייר ממשיך הוא גם זכאי, כי ההגדרה של זכאי אומרת: מי שגר 5 שנים אחורה.  הדוגמאות שהביאו על פטירה שהיתה לפני 20 שנה..

שר התעשייה והמסחר רן כהן:

	מה הבעיה עם זה?

חנה פרנקל:

	יש לך שתי הגדרות שאחת אמורה להחליף את השנייה. לכאורה דייר ממשיך נכנס בנעלי הזכאי. מקום שהיה איש זכאי והוא נפטר או הלך למוסד סיעודי, נכנס דייר ממשיך. אם אני אומרת שמועד הפטירה חל לפני החוק, אז יש לי מישהו שיכול להיות גם זכאי וגם דייר ממשיך. מישהו שהוריו נפטרו לפני 10 שנים והוא 10 שנים גר בדירה הוא זכאי, כי זכאי הוא מעל 5 שנים, והוא גם דייר ממשיך. זה המצב השכיח. 

שר התעשייה והמסחר רן כהן:

	אז מה הבעיה?

חנה פרנקל:

	ממתי אתה סופר?

שר התעשייה והמסחר רן כהן:

	הוא גם דייר ממשיך והוא גם זכאי. הוא בוחר באיזו אופציה שהוא רוצה.

היו"ר אברהם פורז:

	אם לאדם יש זכות להיות גם דייר ממשיך וגם זכאי, ילכו לפי הדבר שמיטיב איתו.



שר התעשייה והמסחר רן כהן:

	לפי מה שהוא מחליט.

אתי בנדלר:

	האופציה לא כתובה בחוק, ולדעתי אין צורך לכתוב אותה בחוק. כל בית משפט, אם לאדם יש שתי זכויות, יגיד שהאדם יכול לבחור בין שתי הזכויות.

היו"ר אברהם פורז:

	מה את מציעה?

חנה פרנקל:

	להבהיר.

אתי בנדלר:

	האם את רוצה להוסיף סעיף שיאמר שאם אדם זכאי מכוח הגדרת זכאי וגם מכוח דייר ממשיך הוא יהיה זכאי לרכוש את הדירה לפי הזכות המיטיבה עימו? לדעתי זה מיותר.

חנה פרנקל:

	לא יכול להיות מצב שנאמר לאדם: או שאתה במסלול הזה או שאתה במסלול הזה.

היו"ר אברהם פורז:

	מה הפתרון? את מסכימה לזה שהוא יכול לבחור בין שתי האופציות?

חנה פרנקל:

	אני מסכימה שזה לא נכון לבחור את האופציה אם הוא..

שר התעשייה והמסחר רן כהן:

	נניח ויש מקרה של אדם שהוריו נפטרו לפני שנה וכל הותק שלו מהיום שבו הוא בן 18 הוא 5 שנים או 10 שנים, ומקרה של אדם שעכשיו ההורים שלו נפטרו. האחד יהיה זכאי, למרות שכל מה שקרה זה הבדל של שנה, כי הוריו נפטרו מעכשיו והלאה, והשני, למרות שהוא גר בדירה הזאת, הוא נולד בה, הוא חי בה, כל כולה שלו, יהיה דייר ממשיך? זאת לא כוונת החוק. אני באתי עם חוק מקורי שקבע שהזכאות תהיה מ-5 שנים. בא שר האוצר ואמר: מה פתאום מ-5 שנים? 5 שנים זה מעט מאוד זמן בשביל לתת את הדירה הזאת למכירה. צריך לתת 20 שנה, 25 שנה. ואז, בתוך כל המחלוקות האלה, אמרתי לו: אתה רוצה היום לתת את זה רק לאלה שהם כבר זקנים שבזקנים, לבנים שלהם אין כלום? בייגה אמר חד משמעית: דיירים ממשיכים שגרו בדירות האלה והם יורשים של הזכות של ההורים שלהם, הם גם זכאים. עכשיו אתם באים ונותנים פרשנות שלא היתה ולא נבראה, חדשה לחלוטין, בטענה שהוא גם זכאי והוא גם דייר ממשיך. בוודאי שלא לוקחים לו את אחת הזכויות. אף אחד לא אמר שמדובר על מי שהוריו נפטרו אחרי תחילת החוק.

היו"ר אברהם פורז:

	לפעמים קורה שאדם נופל לכמה הגדרות. את מסכימה שהוא רשאי לבחור את הסיטואציה היותר נוחה לו? את רוצה להגדיר את זה אחרת? את רוצה לשחק עם ההגדרות באופן שלא יהיה אחד שיש לו שתי זכויות?


חנה פרנקל:

	כן. בואו ניקח לדוגמה מישהו שהוריו נפטרו לפני 15 שנים וסופרים לו 15 שנים, ומישהו כדת וכדין שנכנס לראשונה לפי הפנייה לפני 10 שנים. האחד מלכתחילה היה זכאי..

שר התעשייה והמסחר רן כהן:

	אבל זה הבית שבו הוא גדל. במושב את בודקת גיל, את בודקת זכאות? 

היו"ר אברהם פורז:

	אין לך שום אפשרות ללכת אחורנית. על מה תלכי אחורנית? מה תבדקי, חוץ מהתקופה?

שר התעשייה והמסחר רן כהן:

	זה הבית שלו. כל הנשמה של החוק הזה זה שאנשים קונים את הבית שלהם.

אתי בנדלר:

	האפשרות של ברירה, בחירה בין שני מסלולים זה לא דבר חדש במשפט הישראלי. לגבי כל חוקי הקיצבאות והתגמולים השונים שהמדינה נותנת, יש הוראות שבעבר היו הוראות חד משמעיות שאי אפשר לקבל כפל קיצבאות. לגבי חלק מזה זה תוקן, ויש אפשרות לקבל קיצבה וחצי. יש אפילו היום מקרים מעטים שנאמר בפירוש שאפשר לקבל בשני המסלולים, זאת אומרת פעמיים קיצבאות. בכל חוקי התגמולים למיניהם יש הוראה שמי שזכאי לקיצבה מכוח חוק אחר צריך לבחור. 

שר התעשייה והמסחר רן כהן:

	אני מציע לקבל את הצעתה של היועצת המשפטית של הוועדה, שיהיה כתוב שדייר ממשיך שהוא גם זכאי, יהיה רשאי לאמץ את הטוב  מביניהם.

חנה פרנקל:

	זה מסלול חלופי.

אתי בנדלר:

	ודאי שמדובר במסלול חלופי. 

היו"ר אברהם פורז:

	הגברת בנדלר, תכתבי שאם היה הדייר זכאי, לפי האלטרנטיבות..

אתי בנדלר:

	לא צריך לכתוב את זה, אדוני היושב-ראש.

היו"ר אברהם פורז:

	אני מציע לכתוב. אני נגד כל החוק הזה. אני לא חושב שזה היה נכון לעשות את הדבר הזה, אבל מאז שהחלטתם ללכת על זה, תלכו כבר עם כל הלב, פרט לmonkey business. אני חושב שהקונספציה של החוק אומרת שהזכות ניתנת ליורשים.


אורה שמואלי:

	לדייר שנכנס לגור ב3.1.79 מורידים שנת הנחה. אילו הוא היה נכנס ב-1.1.79 הוא היה מקבל..

היו"ר אברהם פורז:

	החלק של שנה לא מחושב?

אורה שמואלי:

	בגלל יומיים מפסידים שנה.

היו"ר אברהם פורז:

	מה הבעיה לעגל את זה? מה הבעיה לעשות חלק של שנה?

אתי בנדלר:

	זה לפי החודשים. איפה נאמר שמדובר בשנת תקציב? 

היו"ר אברהם פורז:

	רבותי, זה לא בעיה לחשב את זה אפילו על בסיס שעות.

אתי בנדלר:

	הסביר השר כהן שכרגע פועלים על פי הנחיות של משרד השיכון והבינוי, שלאו דווקא נסמכות על לשון החוק. כאשר ייכנס החוק לתוקפו לא יוכלו לפעול בצורה כזאת.

מארק איסמעילוב:

	לפי התפיסה שאתה הצגת לפני דקה, המטרה של החוק זה להבטיח ירושה ליורשים. אם כך הדבר, לא ברור לי מה הסיבה למגבלה של הגיל. בין אם זה גיל מוקדם יותר מ-18, מאוחר יותר מ-18, אני לא רואה למה צריך לנשל את הזכות הזאת שאתה מתייחס אליה.

היו"ר אברהם פורז:

	כי עד גיל 18 אדם הוא חלק מההורים שלו.

מארק איסמעילוב:

	הנקודה היא שאומרים שתקופת מגוריו של היורש..

היו"ר אברהם פורז:

	לזה אני לא אכנס. אני יודע שזה היה מטיב עוד יותר, אבל לזה אני לא אכנס. התפיסה היא שאדם מתחיל לצבור זכות עצמאית רק מגיל 18. 

אתי בנדלר:

	לעניין חישוב הזכאות באחוזים זה יהיה חלק של שנה.


שר התעשייה והמסחר רן כהן:

	חלק של שנה, על פי קביעת השר.

היו"ר אברהם פורז:

	חלק של שנה זה יחסי לשנה כולה. אנחנו ממשיכים.

חנה פרנקל:

	(ב) "התגוררו בדירה הציבורית מספר דיירים ממשכים, יחולו הוראות אלה לענין מתן עדיפות לרכישת הדירה: (1) היה בין הדיירים הממשיכים בן זוג של הזכאי, והוא ביקש לרכוש את הדירה הציבורית – תהיה לבן הזוג הזכאות הבלעדית לרכוש את הדירה, אם ביקש זאת; (2) לא היה בן זוג שביקש לרכוש את הדירה הציבורית כאמור בפסקה (1), והיו בין הדיירים הממשיכים ילדים של הזכאי –יהיו הם זכאים לרכוש את הדירה, אם ביקשו זאת, והזכויות בדירה יחולקו ביניהם בחלקים שווים; (3) לא היו דיירים ממשיכים כאמור בפסקאות (1) ו-(2), והיו דיירים ממשיכים אחרים – יהיו הם זכאים לרכוש את הדירה, אם ביקשו זאת, והזכיות בדירה יחולקו ביניהם בחלקים שווים. (ג) הוראות סעיף זה יחולו על דייר ממשיך, אם לא היתה בבעלותו, או בבעלות קרובו, דירה או מקרקעין אחרים, בחמש השנים שקדמו למועד פטירת הזכאי או למועד שבו עבר הזכאי להתגורר במוסד סיעודי, וכל עוד אין בבעלותו, או בבעלות קרובו, דירה או מקרקעין אחרים".

היו"ר אברהם פורז:

	האם זה ברור שכשיש ילד הוא עדיף על נכד?

שר התעשייה והמסחר רן כהן:

	כן.

היו"ר אברהם פורז:

	יכולה להיות סיטואציה שיש שני אחים, כאשר אח אחד נפטר והשאיר נכדים והאח השני חי. הכוונה פה היא שהאח שחי יקבל הכל, ואילו הנכדים לא יקבלו כלום.

יוכי יהל:

	אני מתכוונת לאנשים שגרים עם הוריהם. 

חיים פיאלקוב:

	ההורים הם הדיירים הממשיכים. ברגע ששינינו את ההגדרה של זכאי, רצוי שתהיה הגדרה מקבילה לגבי הדייר הממשיך. כמו שלא רצינו לבדוק אם יש לזכאי פרדס, כך אנחנו לא רוצים לבדוק אם לדייר הממשיך יש. אנחנו רוצים לבחון אותו לפי אותן אמות מידה.

היו"ר אברהם פורז:

	יש הגדרות שונות?

חיים פיאלקוב:

	כן.



היו"ר אברהם פורז:

	במה הן שונות?

חיים פיאלקוב:

	ההגדרה המקורית של זכאי היתה שאין לו קרקע ב-5 השנים האחרונות.

שר התעשייה והמסחר רן כהן:

	כאשר אמרנו שהדייר זכאי רק אם אין בבעלותו דירה אחרת, בא האוצר ואמר: מה אם יש לו אין סוף קרקעות. אני, כדי לסתום את הפה לכמה אנשים, כתבתי בהמשך שגם אם אין בבעלותו קרקע מעל 350 אלף שקל. בסוף התברר שביישום החוק זה היה נטל אדיר, כי משרד השיכון היה צריך ללכת לעשות סריקה של כל מינהל מקרקעין ישראל אם לאותו מסכן שגר ביפו ג' יש קרקעות.

היו"ר אברהם פורז:

	אפשר להסתמך על הצהרתו.

שר התעשייה והמסחר רן כהן:

	אחרי הסכמה בין כל השרים הבאנו הצעה להשמיט את העניין של הקרקע. מה שאומר חיים פיאלקוב זה שגם כאן את העניין של בעלות על דירה אחרת צריך להשאיר ואת עניין הקרקע צריך להשמיט.

היו"ר אברהם פורז:

	האפשרות היא לאו דווקא לבדוק, אלא לתת לו להצהיר. אם הוא נתפס בהצהרה כוזבת זה בעייתי.

חיים פיאלקוב:

	לגבי הבדיקה של זכאי, אנחנו לא מסתמכים על התצהיר אלא עושים בדיקה במאגר המידע..

היו"ר אברהם פורז:

	נניח ולאיש יש הרבה מקרקעין והוא יצהיר שאין לו, אתם לא חייבים לסרוק את כל המדינה.

חיים פיאלקוב:
	
	אנחנו חושבים שהגדרה של זכאי צריכה להיות מקבילה להגדרה של הדייר הממשיך.

היו"ר אברהם פורז:

	אתם רוצים להוריד את המקרקעין ולהשאיר את הדירה.

אתי בנדלר:

	וכל עוד אין בבעלותו, או בבעלות קרובו, דירה..

שר התעשייה והמסחר רן כהן:

	אני מבקש להשמיט מפה רק את הקרקע.

היו"ר אברהם פורז:

	טוב, השמטנו את הקרקע.

חנה פרנקל:

             בחוק העיקרי: 5. "אין בהוראות חוק זה כדי לפגוע בזכות להלוואה לדיור בהתאם להוראות חוק הלוואות לדיור, התשנ"ב – 1992, אם זכאי, או דייר ממשיך, זכאים להלוואה לדיור בהתאם להוראות אותו חוק". בהצעת התיקון: במקום סעיף 5 לחוק העיקרי יבוא: "מניעת כפל הטבות (א) זכאי או דייר ממשיך זכאי לממש את זכאותו לפי חוק זה או לפי חוק הלוואות לדיור והכללים כהגדרתם שם. (ב) על אף האמור בסעיף קטן (א), מי שנטל הלוואה מתאגיד בנקאי לצורך מימוש זכאותו לפי חוק זה, יהיה זכאי לריבית על ההלוואה כאמור בשיעור של 4.5% לשנה,וזאת למשך שתים עשרה השנים הראשונות של החזר ההלוואה; המדינה תסבסד את התאגיד הבנקאי בהתאם להסכמים הנהוגים בעניין זה בין המדינה לבין הבנקים".

היו"ר אברהם פורז:

	מה שאתם אומרים הוא שקודם כל אין כפל, אבל מי שלוקח הלוואה כדי לממש את הזכאות, ישלם ריבית לא צמודה.

הראל בלינדה:

	צמודה.

שר  התעשייה והמסחר רן כהן:

	מאחר והדייר כאן מופנה לתאגיד בנקאי ולא רק למשכנתא רגילה, כי אז מה שהיתה הכוונה זה לתת בזה תנאים דומים או זהים לתנאים של משכנתא. 

אתי בנדלר:

	הריבית צמודה או הקרן צמודה?

חיים פיאלקוב:

	הקרן צמודה.

היו"ר אברהם פורז:

	לפי הנוסח הזה אפשר לקבל הלוואה בכל בנק והמדינה תסבסד. אני חושב שזה צריך להיות מנוסח באופן שהוא יוכל לקחת הלוואה בתנאי שהמדינה הגיעה איתו להסכם.

חנה פרנקל:

	זאת הכוונה.

היו"ר אברהם פורז:

	זה לא מה שכתוב. יכולים להיות בנקים שיגידו שהם לא מוכנים.

חנה פרנקל:

	זה צריך להיות מנוסח בצורה כזאת שהוא לא כופה על הבנק.

היו"ר אברהם פורז:

	הוא יכול לקבל הלוואה מבנק שהמדינה הגיעה איתו להסכם. תנסחו את זה בצורה כזאת.  זה נותן לכם יכולת להגיד לבנק מסויים: אם אתם לא מסכימים לתנאים האלה, אני לא מגיעה אתכם להסדר. אחרת יוצא שהוא הולך לאיזה בנק שהוא רוצה, והוא אומר לכם: תשברו את הראש.

שר התעשייה והמסחר רן כהן:

	הדייר שלוקח הלוואה כזאת הוא אדם חופשי, במדינה חופשית, לא בדיקטטורה ולא במשטר טוטליטרי. הוא יכול לקחת הלוואה ל-5 שנים, ל-8 שנים, ל-12 שנה, על פי בחירתו. אין כאן שום חובה אחרת. מה שהמדינה אומרת לו: אני מסבסדת רק את 12 השנה הראשונות. זאת היתה ההחלטה בוועדת שרים, זאת היתה ההחלטה בממשלה. כל תכתיב אחר של מישהו בעניין תקופת ההלוואה לא רלוונטית ולא קיימת כאן בחוק. זה מה שעולה מפה, נכון?

היו"ר אברהם פורז:

	נכון.

חיים פיאלקוב:

	אני רוצה להבהיר שההסדר קיים. אנחנו לא כופים. מכיוון שמדובר בהלוואה חופשית ולא בהלוואה מוכוונת, אנחנו לא כופים על הבנק לתת את המשכנתא. 

היו"ר אברהם פורז:

	אני מקווה שתפעלו בתום לב ולא תגיעו למצב שאין  אף בנק שנותן.

חיים פיאלקוב:

	אם תראה את ההוראות אני חושב שתשתכנע שאנחנו פועלים בתום לב.

שר התעשייה והמסחר רן כהן:

	כל מה שכתוב כאן לא מתייחס לחובות הבנק. הדברים היחידים שמתייחסים אליהם כאן זה זכויות הדייר להלוואה וחובת המדינה לסבסד את ה4.5%. תפקידה של המדינה הוא להגיע עם הבנקים להסדר.

היו"ר אברהם פורז:

	לכן אני הוספתי את זה, כדי שהמדינה תוכל לנהל מו"מ עם הבנקים, ושלא יהיה מצב שהדייר הולך לכל בנק לקחת הלוואה והבנק "קורע" את המדינה. את זה תנסחו מחדש. תביאו לנו את הנוסח.

חנה פרנקל:

	בסעיפים 6,7,8 אנחנו לא מבקשים שום שינוי. 6. "לעניין חישוב תקופות המגורים המנויות בהגדרות "זכאי" ו"דייר ממשיך" שבסעיף 1, יובאו בחשבון – (1) גם תקופת מגורים בדירה ציבורית, שקדמה למועד תחילת החוק; (2) תקופות רצופות של מגורים בכל הדירות הציבורית; (3) תקופות מגורים בדירות ציבוריות, אף אם לא היו רצופות, אם ההפסקה ברציפות היתה בשל המתנה לקבלת דירה צבורית, כל עוד היתה זכאות לסיוע בדיור בהתאם לכללים שקבע משרד הבינוי והשיכון בהסכמת משרד האוצר, ובלבד שתקופת ההפסקה בשל ההמתנה באמור לא תיחשב כתקופת מגורים; (4) תקופת מגורים בסידור חלופי בהתאם להוראות סעיף 2(ב) ו-(ג)".

יעקב קארו:	

	היום משרד השיכון פועל אחרת.

היו"ר אברהם פורז:

	אנחנו מדברים על חוק שיוצר נורמה חדשה. אנחנו לא מפקחים על הביצוע של החוק.

חנה פרנקל:

	7. "לעניין ההגדרה "זכאי" שבסעיף 1 ולעניין הוראות סעיף 40ג), יראו כבעל דירה או כבעל מקרקעין כל אחד מאלה: (1) הבעל הרשום או הזכאי על פי הסכם בכתב להירשם כבעל; (2) חוכר או חוכר משנה, כמשמעותם בחוק המקרקעין, התשכ"ט – 1969, או מי שזכאי על פי הסכם בכתב להירשם כחוכר או כחוכר משנה; 3. מי שמחזיק כדין במשק חקלאי כבר-רשות של מוסד מיישב, כהגדרתו בחוק המועמדים להתיישבות חקלאית, התשי"ג-1953, לתקופה של שלוש שנים לפחות או לתקופה בלתי קצובה; (4) דייר מוגן, למעט דייר מוגן בדירה הציבורית הנרכשת; (5) מי שהוא בעל זכויות באיגוד מקרקעין, כהגדרתו בחוק מס שבח מקרקעין, התשכ"ג-1963".

חיים פיאלקוב:
	
	השר כהן, ברגע שמחקנו את הנושא של קרקע גם כאן צריכים לבוא שינויים.

היו"ר אברהם פורז:

	מה למשל?

חיים פיאלקוב:

	מי שהוא בעל זכויות באיגוד מקרקעין ,לדוגמה, זה כבר לא  רלוונטי. גם סעיף קטן (2) לא רלוונטי.

היו"ר אברהם פורז:

	את סעיף קטן (5) צריך למחוק.

חנה פרנקל:

	8(א)(1) "הוראות חוק זה לא יחולו על זכאי שמלאו לו 65 שנים ואין לו ילד, וכן אין לו בן זוג או שלבן זוגו מלאו 65 שנים. (2) זכאי כאמור בפסקה (1), וכן בן זוג המתגורר עמו, יהיו רשאים להמשיך ולהתגורר בדירה הציבורית. (ב)(1) הוראות חוק זה לא יחולו על דירה ציבורית שחברה לדיור ציבורי מעוניינת להרוס כדי לאפשר בניה מחדש על אותם מקרקעין, ובלבד שהחברה הגישה תכנית או בקשה להיתר בניה למוסד תכנון בהתאם להוראות חוק התכנון והבניה, התשכ"ה-1965, תוך שנה מהמועד שבו הגיש לה הזכאי בקשה לרכוש את הדירה הציבורית, ושלתקופת הבניה, שלא תעלה על שלוש שנים מהמועד האמור, הבטיחה לזכאי סידור חלופי סביר באותו אזור. (2) הושלמה בניית בנין על המקרקעין האמורים בפסקה (1), יהיה הזכאי רשאי לרכוש אחת מהדירות שנבנו על אותם מקרקעין שערכה וגודלה לא יפחתו מערך ומגודל הדירה הציבורית שבה התגורר, ומחיר הדירה החדשה, לצורך רכישתה, יהיה המחיר שהיה משלם הזכאי אילו היה רוכש את הדירה הציבורית האמורה".




היו"ר אברהם פורז:

	אני מוכן להתערב שהסעיף הזה לא ייושם. כל הנושא של בינוי צריך להעשות באופן שלא לכל דייר יש זכות וטו. היום, למעשה, בגלל חוק המקרקעין והבעלות, יש זכות וטו לכל אחד. אנחנו הכנסנו תיקון לחוק המקרקעין לפני 5 שנים, שאיפשרנו ברוב מיוחד לעשות הרחבה של בתים בבית משותף. גם זה לא היה קל. לפי דעתי, היה צריך ליצור מצב שבו הרוב קובע, זאת אומרת הרוב יכול להחליט שמפנים את הדירות והורסים ובונים מגדל מגורים, ואין אפשרות לכל אחד למנוע את זה. 

חנה פרנקל:

	9. (א) "בסעיף זה – "בעל הזכויות בדירה" – מי שרכש את הדירה הציבורית בהתאם להוראות חוק זה, לרבות חליפיו; "זכויות בנייה" – זכויות הבנייה הנובעות מעת לעת מן הזכויות הדירה או מחלקם של בעלי הזכויות בדירה ובמקרקעין שעליהם בנויה הדירה, לרבות זכויות כאמור בגג, במקומות מפולשות ובחצר, ולמעט זכויות להקמה מחדש של הדירה או לתיקונה, בהתאם להוראות סעיף 60 לחוק המקרקעין; "שימוש בזכויות בנייה" – לרבות הגשת תכניות ובקשות להיתרי בנייה למוסדות תכנון, בהתאם להוראות חוק התכנון והבנייה, לשם יצירת זכויות בנייה ולשם מימושן, ולרבות העברת הזכות לשימוש בזכויות הבנייה לאחר. 0ב) על אף האמור בכל דין או הסכם, נמכרה דירה ציבורית בהתאם להוראות חוק זה, יחולו הוראות אלה לעניין זכויות הבנייה בבניין שבו נמצאת הדירה או במקרקעין שעליהם נמצאת הדירה: (1) מי שהיה בעל זכויות הבעלות או החכירה לדורות בדירה ערב מכירתה, יהיה בעל הזכות לעשות שימוש בזכויות הבנייה אף לאחר מכירתה, ולא יהיה צורך בהסכמת בעל הזכויות בדירה; (2) נעשתה בנייה תוך שימוש בזכויות הבנייה כאמור בפסקה (1), יהיה בעל הזכות לעשות שימשו בזכויות הבנייה כאמור, גם הבעלים של הזכויות בבנוי, ובעל הזכויות בדירה לא יהיה זכאי לפיצוי או לתשלומי איזון בשל מימוש זכויות הבנייה; (3) על פי בקשה שיגיש בעל הזכות לעשות שימוש בזכויות הבנייה, תירשם הערה על זכויותיו לפי סעיף קטן זה ,בכל רישום או ספר כאמור בסעיף 3(ו), ולא יהיה צורך בהסכמת בעל הזכויות בדירה; (4) בעל הזכויות בדירה לא יהיה חייב בתשלום מסים, אגרות או תשלומי חובה אחרים בשל בנייה או רישום שנעשו לפי הוראות סעיף קטן זה. (ג) על אף האמור בסעיף קטן (ב) ובכפוף להוראות כל דין, יהיה בעל הזכויות בדירה רשאי לעשות שימוש בזכויות בנייה לצורך הגדלת הדירה הציבורית שרכש, ובלבד שההגדרה תהיה בשיעור שלא יעלה על 30% משטח הדירה שרכש, ולא יותר מ-40 מ"ר".

היו"ר אברהם פורז:

	זה שאתם רוצים לשמור את הגג, אני מבין, וזה שאתם רוצים לשמור את האפשרות לבנות בקומה המפולשת, אני מבין, אבל מה הלאה?

חנה פרנקל:

	זה סעיף שהעדפנו לא להכנס אליו.

אורי זניר:

	הסעיף הזה של 30% ב40 מ"ר איננו ישים, הוא רק מסבך את העניין.  אנחנו נתקלים בהתנגדות חריפה של כל השמאים. הם מסבירים לנו שלא ניתן לעשות את זה. אם נמכור את הדירות בהתעלמות מהדבר הזה אנחנו נחשב לעבריינים, ואנחנו לא רוצים להיות עבריינים. לא ניתן לקיים את הדבר הזה. מדובר על זכויות עתידיות שלא ניתן למדוד אותם.

היו"ר אברהם פורז:

	הסעיף הזה חייב התערבות. הדיור הציבורי זה בדרך כלל בתים משותפים. אם יש אפשרות לבניית בניינים נוספים, הטריטוריה הנוספת לא צריכה להיות חלק מהמכירה. אני לא יודע אם זה קורה. אני לא רואה את הסיבה להגביל ל-40 מ"ר. אם כבר מצאו את הכסף והחליטו להרחיב, אז שירחיבו ל150 מ"ר. המדינה לא רוצה לשמוט מידיה זכויות קנייניות שאין צורך לשמוט. היא לא רוצה לתת מעבר למה שהיא נותנת. אם הגג מאפשר בנייה  אז לא מוכרים, ואם התכנון מאפשר הקמת דירה בקומה מפולשת אז לא מוכרים, ואם הטריטוריה היא מספיק גדולה שאפשר להקים בניין נוסף, גם את זה לא מוכרים, אבל תעזבו את היתר. אם כבר מכרתם את הדירות, אז דינם כדין כל דייר במקום אחר שקנה את הדירה שלו ויכול להרחיב אותה כנגד היטל השבחה. מה אני צריך את הסיפור של 30 מ"ר, 40 מ"ר?

חנה פרנקל:

	בהתחלה של סעיף 9 כתוב: "... לרבות זכויות כאמור בגג, בקומות מפולשות ובחצר, למעט זכויות להקמה מחדש של הדירה או לתיקונה..."

היו"ר אברהם פורז:

	יש הבדל בין חצר שהיא חלק מהבניין ובין חצר שהיא מוגזמת בגודלה ומאפשרת הקמת בניין נוסף.

אתי בנדלר:

	ברגע שמדובר על תוספת צמודה לבניין אתה לא רוצה לאשר. אתה רוצה רק שמדובר על בניין חדש, שאין קשר פיזי בינו ובין הבניין הקיים. לזה אתה מתכוון?

היו"ר אברהם פורז:

	לא, אולי גם אגף חדש.

אתי בנדלר:

	איך תיצור את האבחנה הברורה?

היו"ר אברהם פורז:

	הכל צריך להיות בהתאם לתוכניות בניין ערים. אנחנו נקבע את העיקרון. זה נכון שבעיקרון את יכולה להגיד: רגע, למה פה אין בניין נוסף, אולי פה ירחיבו.

אתי בנדלר:

	אם אתה מאשר בנייה על גג, או בנייה בקומה מפולשת, או בניין נוסף..

היו"ר אברהם פורז:

	או בניין נוסף.

אתי בנדלר:

	ואני לא מגדירה כרגע מה זה בניין?

היו"ר אברהם פורז:

	לא. האם הסכם שטרית דיבר על זה שהמדינה קונה מ"עמיגור" את מה שיש לה והיא הופכת לבעלת הזכויות, או שה-39 אלף דולר לא כוללים את הגג שישאר בידי "עמיגור"? תבדקו מה סיכמתם. אם קניתם מ"עמיגור" את מלוא הזכויות, שהמדינה תקבל אותן לפחות. 

חנה פרנקל:

	אנחנו דיברנו על מלוא הזכויות. למיטב זכרוני, בטח לא הזכרנו את הגג.

היו"ר אברהם פורז:

	אגב, זה שייך גם לחברות אחרות. אם קניתם את הזכות מידי החברה, אז הכל עובר אליכם.

אלינור הורוביץ:

	ההסכם מדבר על פיצוי על ההנחה.

היו"ר אברהם פורז:

	זאת אומרת שהזכויות בגג ובחצר נשארות בידי הבעלים המקוריים.

אתי בנדלר:

	מה שאתה מציע זה שסעיף קטן (ג) יימחק?

היו"ר אברהם פורז:

	לא, שהוא ינוסח מחדש.

אתי בנדלר:

	שמה הוא יאמר?

היו"ר אברהם פורז:

	 הוא יציע הצעה אלטרנטיבית. גג וחצר מפולשת עם אפשרות לבנייה נוספת בידי המדינה, כאשר אפשרות הרחבת הדירות היא בידי הדיירים וללא הגבלה.

אתי בנדלר:

	אם אני לא מגבילה, אז צריך למחוק את סעיף קטן (ג), כי סעיף קטן (ג) מגביל את הזכות להרחבת דירות.

היו"ר אברהם פורז:

	צריך לנסח את הסעיף מחדש.

שר התעשייה והמסחר רן כהן:

	מאחר וההצעה שלך נראית לי מאוד הגיונית, אני מבקש שתהיה לי אפשרות לקבוע עמדה לאחר שאראה את הנוסח החדש.

חנה פרנקל:

	להוריד את המגבלה גם של ה-30 וגם של ה-40, או רק של ה40 מטר?

אתי בנדלר:

	לא, את כל המגבלה.



היו"ר אברהם פורז:

	אם את לוקחת מגרש של 1000 מטר, בדרך כלל 400 בנוי ו600 פנוי. לפי הפרמטר הזה אפשר לקבוע. אפשר לקבוע ששטח הבניין פלוס 120% משטחו נחשב למגרש פלוס חצר.

הישיבה ננעלה בשעה 10:55




























	



























 



















 


















 

































 















